আরও একটা অর্থে যুগান্ত ঘটেছে অটলবিহারীর প্রয়াণে। অটলবিহারী বাজপেয়ী ভারতীয় রাজনীতির একটা স্বর্ণযুগের প্রতিনিধিত্বও করতেন। স্বাধীনতার সংগ্রাম দেখেছিলেন সে যুগের রাজনীতিকরা। স্বাধীনতা উত্তর পরিস্থিতিতে নতুন ভারত, প্রগতির ভারত, উদীয়মান ভারত গড়ে তোলার জন্য স্বপ্ন দেখেছিলেন তাঁরা। গোটা জীবন সমর্পিত ছিল তাঁদের। আদর্শের কাছে, নৈতিকতার কাছে, বিবেকের কাছে দায়বদ্ধ থাকতে শিখেছিল ভারতীয় রাজনীতির ওই প্রজন্মটা। সে ঘরানার শেষ যে ক’জন ছিলেন আজকের ভারতে, অটলবিহারী সেই হাতে গোনাদেরই একজন।